CELEX: 
Language: fi
Date: 2022-05-05 00:00:00
Title: KOMISSION DELEGOITU ASETUS (EU) / , Euroopan parlamentin ja neuvoston asetuksen (EU) 2018/858 täydentämisestä hallinnollisten sakkojen määräämismenettelyn ja niiden laskenta- ja perintämenetelmien osalta

PERUSTELUT
            
            
               1.DELEGOIDUN SÄÄDÖKSEN TAUSTA
            
            
               Komissiolla on asetuksen (EU) 2018/858 nojalla valta vahvistaa menettely ja menetelmät sellaisten hallinnollisten sakkojen laskemista ja perimistä varten, joita talouden toimijoille voidaan määrätä, jos ajoneuvo, järjestelmä, komponentti tai erillinen tekninen yksikkö ei ole vaatimusten mukainen.
            
            
               Jäsenvaltiot eivät ole enää yksin vastuussa lakia rikkovien talouden toimijoiden rankaisemisesta. Komissio voi asetuksen (EU) 2018/858 9 artiklan mukaisesti tekemiensä testien ja tarkastusten perusteella todeta, että on tarpeen toteuttaa korjaavia tai rajoittavia toimenpiteitä unionin tasolla. Kuultuaan asianomaisia jäsenvaltioita ja talouden toimijoita komissio päättää, toteuttaako se korjaavia tai rajoittavia toimenpiteitä asetuksen (EU) 2018/858 53 artiklan mukaisesti vai ei. Tällaisten toimenpiteiden tueksi se saattaa määrätä asianomaisille talouden toimijoille hallinnollisia sakkoja, jos kyseessä oleva ajoneuvo, järjestelmä, komponentti tai erillinen tekninen yksikkö ei ole asetuksen (EU) 2018/858 vaatimusten mukainen.
            
            
               Kuten asetuksen (EU) 2018/858 85 artiklan 1 kohdassa todetaan, hallinnollisten sakkojen on oltava tehokkaita, oikeasuhteisia ja varoittavia. Asetuksen (EU) 2018/858 85 artiklan 1 kohdan perusteella komissiolla on mainitun asetuksen 85 artiklan 2 kohdan nojalla valta vahvistaa menettely ja menetelmät hallinnollisten sakkojen laskemista ja perimistä varten.
            
            
               Tässä delegoidussa asetuksessa vahvistetaan seikat, jotka on otettava huomioon määritettäessä hallinnollisen sakon määrää, kuten asianomaisen talouden toimijan mahdollisesti saama hyöty ja taloudellinen etu sekä vaikutukset terveyteen, turvallisuuteen ja ympäristöön. Siinä vahvistetaan myös menettelysäännökset, kuten oikeus hyvään hallintoon ja erityisesti talouden toimijan oikeus tulla kuulluksi ja tutustua itseään koskeviin asiakirjoihin, ottaen huomioon oikeutetut luottamuksellisuuden ja liikesalaisuuden vaatimukset. Hallinnollisten sakkojen maksamisen helpottamiseksi asetukseen sisältyy myös säännöksiä niiden perintämenetelmästä.
            
            
               2.SÄÄDÖKSEN HYVÄKSYMISTÄ EDELTÄNEET KUULEMISET
            
            
               Säädöstä valmistellessaan komissio on kuullut asianmukaisesti jäsenvaltioiden asiantuntijoita ja teollisuuden sidosryhmiä. Alustava teksti esitettiin jäsenvaltioille asiantuntijaryhmän kokouksissa, ja asiantuntijoiden huomautukset otettiin huomioon.
            
            
               Delegoidun säädöksen luonnos julkaistiin paremman sääntelyn sääntöjen mukaisesti paremman sääntelyn portaalissa, jossa se oli nähtävillä palautetta varten neljän viikon ajan 27. tammikuuta 2022 – 24. helmikuuta 2022. Palautetta antoi yhteensä 3 sidosryhmää. Komissio tarkasteli huolellisesti kaikkia saatuja huomautuksia ja pani ne merkille.
            
            
               Huomautuksissa keskityttiin lähinnä hallinnollisten sakkojen laskentamenetelmiin. Asiaankuuluvat huomautukset otettiin huomioon valmistelun yhteydessä.
            
            
               3.DELEGOIDUN SÄÄDÖKSEN OIKEUDELLINEN SISÄLTÖ
            
            
               Tämän delegoidun säädöksen oikeusperusta on moottoriajoneuvojen ja niiden perävaunujen sekä tällaisiin ajoneuvoihin tarkoitettujen järjestelmien, komponenttien ja erillisten teknisten yksiköiden hyväksynnästä ja markkinavalvonnasta, asetusten (EY) N:o 715/2007 ja (EY) N:o 595/2009 muuttamisesta sekä direktiivin 2007/46/EY kumoamisesta 30 päivänä toukokuuta 2018 annetun Euroopan parlamentin ja neuvoston asetuksen (EU) 2018/858 85 artiklan 2 kohta. 
            
            
               Asetuksen 1 ja 2 artiklassa vahvistetaan oikeutta tulla kuulluksi sekä luottamuksellisuutta ja liikesalaisuutta koskevat menettelysäännöt.
            
            
               Asetuksen 3 artiklassa säädetään menetelmästä, jota komissio soveltaa hallinnollisten sakkojen määrän laskemiseen.
            
            
               Asetuksen 4 artiklassa täsmennetään, että hallinnollisten sakkojen perimiseksi komissio lähettää talouden toimijalle veloitusilmoituksen Euroopan parlamentin ja neuvoston asetuksen (EU, Euratom) 2018/1046 mukaisesti.
            
            
               
            
               KOMISSION DELEGOITU ASETUS (EU) …/…,
            
            
               annettu 5.5.2022,
            
            
               Euroopan parlamentin ja neuvoston asetuksen (EU) 2018/858 täydentämisestä hallinnollisten sakkojen määräämismenettelyn ja niiden laskenta- ja perintämenetelmien osalta 
               
         
         
            
               (ETA:n kannalta merkityksellinen teksti)
            
            
               EUROOPAN KOMISSIO, joka
            
            
               ottaa huomioon Euroopan unionin toiminnasta tehdyn sopimuksen,
            
            
               ottaa huomioon moottoriajoneuvojen ja niiden perävaunujen sekä tällaisiin ajoneuvoihin tarkoitettujen järjestelmien, komponenttien ja erillisten teknisten yksiköiden hyväksynnästä ja markkinavalvonnasta, asetusten (EY) N:o 715/2007 ja (EY) N:o 595/2009 muuttamisesta sekä direktiivin 2007/46/EY kumoamisesta 30 päivänä toukokuuta 2018 annetun Euroopan parlamentin ja neuvoston asetuksen (EU) 2018/858
                  1
                ja erityisesti sen 85 artiklan 2 kohdan,
            
            
               sekä katsoo seuraavaa:
            
            
               (1)Päätös asetuksen (EU) 2018/858 85 artiklan mukaisen hallinnollisen sakon määräämisestä korjaavien ja rajoittavien toimenpiteiden tueksi olisi tehtävä asetuksen (EU) 2018/858 53 artiklan 6 kohdan mukaisesti sen jälkeen, kun komissio on kuullut asianomaisia jäsenvaltioita ja asianomaista talouden toimijaa tai asianomaisia talouden toimijoita, ja kuulemisen tulokset olisi otettava korjaavista ja rajoittavista toimenpiteistä tehtävässä päätöksessä huomioon. 
            
            
               (2)Asetuksen (EU) 2018/858 53 artiklan 6 kohdassa tarkoitetun menettelyn pohjalta on tarpeen vahvistaa tietyt menettelyvaiheet, joita komissio soveltaa aikoessaan määrätä hallinnollisia sakkoja korjaavien ja rajoittavien toimenpiteiden tueksi. On tärkeää taata talouden toimijoiden oikeus tulla kuulluksi ja oikeus tutustua asiakirjoihin antamalla pääsy merkityksellisiin tietoihin sekä oikeus esittää aiottuja hallinnollisia sakkoja koskevia huomautuksia ja näyttöä huomautustensa tueksi. On myös tarpeen vahvistaa säännöt sellaisen tiedon suojaamiseksi, jota talouden toimijat pitävät luottamuksellisena.
            
            
               (3)On tarpeen vahvistaa menetelmä hallinnollisten sakkojen laskemiseksi sen mukaan, kuinka vakavaa vaatimusten noudattamatta jättäminen on. Talouden toimijoiden olisi oltava tietoisia menetelmästä etukäteen. Hallinnollisten sakkojen olisi oltava varoittavia, jotta ne estävät talouden toimijoita rikkomasta asetuksen (EU) 2018/858 vaatimuksia, ja oikeasuhteisia rikkomukseen vakavuuteen nähden. Koska hallinnolliset sakot määrätään ajoneuvo-, järjestelmä- ja komponenttikohtaisesti tai kunkin erillisen teknisen yksikön osalta, sakon laskentaperusteita olisi tarkasteltava vastaavasti. Hallinnollisten sakkojen laskemisessa olisi otettava huomioon vaatimustenvastaisen ajoneuvon myynnistä tai jakelusta saatu perusteeton taloudellinen etu, joka voi vääristää kilpailua niiden talouden toimijoiden kanssa, jotka noudattavat sääntöjä. Myös kuluttajille mahdollisesti aiheutuvat tappiot, mukaan lukien ajoneuvon suorituskyvyn muutokset, jotka johtuvat vaatimustenvastaisuudesta, olisi otettava huomioon rikkomuksen vakavuutta arvioitaessa, sillä vaatimustenvastaisuus voi vaarantaa kyseisessä asetuksessa tarkoitetun kuluttajien terveyden ja turvallisuuden suojelun. Lisäksi hallinnollisten sakkojen määrän olisi oltava oikeassa suhteessa unionissa rekisteröityjen vaatimustenvastaisten ajoneuvojen lukumäärään taikka unionin markkinoilla saataville asetettujen vaatimustenvastaisten järjestelmien, komponenttien tai erillisten teknisten yksiköiden lukumäärään.
            
            
               (4)Hallinnollisten sakkojen laskemisessa olisi otettava asianmukaisesti huomioon rikkomisen vakavuus ja vaikutukset sekä mahdolliset raskauttavat ja lieventävät tekijät, ja sakko olisi nähtävä varoittavana ja oikeasuhteisena ja sen olisi kumottava vaatimustenvastaisuudesta saatu hyöty. Raskauttavia tekijöitä ovat muun muassa vaikutukset turvallisuuteen, terveyteen ja ympäristönsuojeluun, joiden korkea taso on määritelty yhdeksi asetuksen (EU) 2018/858 tavoitteeksi. Näitä tavoitteita voitaisiin edistää ottamalla käyttöön unionin tasoinen kattava seuraamusjärjestelmä, jossa määrätään seuraamuksia vaatimustenvastaisuudesta, joka vaikuttaa kielteisesti ajoneuvojen matkustajien ja muiden tienkäyttäjien turvallisuuteen sekä ihmisten terveyden ja ympäristön suojeluun. Lieventävinä tekijöinä hallinnollisia sakkoja laskettaessa olisi pidettävä talouden toimijan yhteistyön astetta, mukaan lukien talouden toimijan toteuttamat korjaavat toimenpiteet.
            
            
               (5)Hallinnollisten sakkojen maksamisen helpottamiseksi on tarpeen vahvistaa menetelmä niiden perintää varten. Sakkojen perinnässä olisi noudatettava Euroopan parlamentin ja neuvoston asetuksessa (EU, Euratom) 2018/1046
                  2
                vahvistettuja, unionin toimielinten määräämistä sakoista, muista seuraamusmaksuista tai seuraamuksista johtuvien määrien perintää koskevia sääntöjä,
            
            
            
               ON HYVÄKSYNYT TÄMÄN ASETUKSEN:
            
            
                
            
            
               1 artikla
               Menettely
            
            
               1.Ennen kuin komissio määrää talouden toimijalle hallinnollisen sakon asetuksen (EU) 2018/858 85 artiklan 1 kohdan ja 53 artiklan mukaisesti, komissio ilmoittaa kirjallisesti talouden toimijalle ja asianomaisille jäsenvaltioille aikomuksestaan määrätä hallinnollinen sakko ja esittää perustelut. 
            
            
               2.Talouden toimijalle ja asianomaisille jäsenvaltioille on annettava 1 kohdan mukaisen ilmoituksen antamisen jälkeen vähintään 30 päivän määräaika, jotta ne voivat esittää kirjalliset huomautuksensa komissiolle. Mainitun määräajan päättymisen jälkeen saatuja kirjallisia huomautuksia ei oteta huomioon, sanotun kuitenkaan rajoittamatta 4 kohdan soveltamista.
            
            
               3.Talouden toimija ja asianomaiset jäsenvaltiot voivat liittää komissiolle esittämiinsä kirjallisiin huomautuksiin niitä tukevaa näyttöä.
            
            
               4.Talouden toimijan ja asianomaisten jäsenvaltioiden tekemien huomautusten perusteella komissio voi esittää perustellun pyynnön ja pyytää lisätietoja kyseisessä pyynnössä vahvistetussa määräajassa, joka on vähintään 15 päivää.
            
            
               5.Pyytäessään lisätietoja komissio voi poikkeustapauksissa kehottaa talouden toimijaa ja asianomaisia jäsenvaltioita ilmaisemaan kantansa suullisesti kokouksessa 1–4 kohdassa tarkoitetun menettelyn kirjallisen vaiheen päätyttyä. 
            
            
               2 artikla
               Luottamuksellisuus  
            
         
         
            
               1.Talouden toimijoiden, jotka toimittavat tietoja 1 artiklan mukaisesti, on yksilöitävä luottamuksellisiksi katsomansa tiedot ja esitettävä perustelut sekä tarvittaessa toimitettava tällaisia tietoja sisältävästä asiakirjasta erillinen ei-luottamuksellinen toisinto komission asettamaan määräpäivään mennessä.
            
            
               2.Jos talouden toimija ei ole yksilöinyt mitään tietoja luottamuksellisiksi, komissio voi olettaa, että toimitetut tiedot eivät sisällä luottamuksellisia tietoja. 
            
            
               3.Mikään tässä artiklassa ei estä komissiota käyttämästä toimitettuja tietoja vaatimustenvastaisuuden todistamiseen.
            
            
               3 artikla
               Menetelmä hallinnollisten sakkojen laskemiseksi 
            
            
               1.Hallinnollisten sakkojen määrän laskemiseksi komissio arvioi seuraavat määrät:
            
            
               (a)talouden toimijan vaatimustenvastaisuudesta saama taloudellinen etu tai muu etu;
            
            
               (b)mahdollisuuksien mukaan vaatimustenvastaisuudesta kuluttajille aiheutuvat tappiot.
            
            
               Näin arvioidut edut ja tappiot muodostavat perustan hallinnollisten sakkojen laskemiselle. Jos talouden toimijalle koituva etu aiheuttaa myös tappiota kuluttajille, määrä otetaan huomioon vain kerran.
            
            
               Edellä a ja b alakohdassa tarkoitettujen määrien perusteella hallinnollisten sakkojen laskemisessa on otettava huomioon unionin markkinoilla rekisteröityjen vaatimustenvastaisten ajoneuvojen lukumäärä tai unionin markkinoilla saataville asetettujen vaatimustenvastaisten järjestelmien, komponenttien tai erillisten teknisten yksiköiden lukumäärä. 
            
            
               2.Laskiessaan hallinnollisten sakkojen määrää komissio ottaa huomioon mahdolliset raskauttavat ja lieventävät tekijät sekä muut tekijät. 
            
            
               3.Edellä 2 kohdassa tarkoitettuihin raskauttaviin tekijöihin kuuluvat 
            
            
               (a)vaikutukset ihmisten terveyteen ja turvallisuuteen tai kielteiset ympäristövaikutukset, jotka johtuvat ajoneuvon suorituskykyvaatimusten alentamisesta;
            
            
               (b)talouden toimijan huolimattomuuden tai tahallisuuden aste, mukaan lukien talouden toimijan yritykset piilottaa tai salata olennaisia tietoja vaatimustenvastaisuuden toteamiseksi;
            
            
               (c)talouden toimijan perusteeton kieltäytyminen toimittaa komission pyytämiä tietoja tai näyttöä.
            
            
               4.Edellä 2 kohdassa tarkoitettuihin lieventäviin tekijöihin kuuluvat 
            
            
               (a)talouden toimijan toimet ja yhteistyö vaatimustenvastaisuuden havaitsemisessa;
            
            
               (b)talouden toimijan itse käynnistämät korjaavat toimenpiteet, mukaan lukien niiden käynnistämisen nopeus;
            
            
               (c)muut kohtuulliset ja merkitykselliset lieventävät tekijät, joista talouden toimijalla on asianmukaista näyttöä.
            
            
               5.Edellä 2 kohdassa tarkoitettuja muita tekijöitä ovat vaatimustenvastaisuuden toistuminen, tiheys tai kesto sekä muut unionin tai kansallisella tasolla määrätyt seuraamukset, jotka johtuvat EU:n tyyppihyväksyntäsääntöjen noudattamatta jättämisestä tämän vaatimustenvastaisuuden toteamista edeltäneiden 10 vuoden aikana.
            
            
               6.Euroina ilmaistu lopullinen hallinnollinen sakko vahvistetaan tasolle, jolla voidaan varmistaa sen tehokkuus, oikeasuhteisuus ja varoittavuus.
            
         
         
            
               4 artikla
               Menetelmä hallinnollisten sakkojen perimiseksi 
            
            
               1.Hallinnolliset sakot on maksettava kolmen kuukauden kuluessa siitä päivästä, jona komission päätös on annettu velalliselle tiedoksi eli jona ilmoituskirje on vastaanotettu. Sakot peritään asetuksen (EU, Euratom) 2018/1046 107 ja 108 artiklan mukaisesti. Lisää maksuaikaa voidaan myöntää mainitun asetuksen 104 artiklan mukaisesti.
            
            
               5 artikla
               Voimaantulo
            
            
               Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä. 
            
            
               Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            
            
               Tehty Brysselissä 5.5.2022
            
            
               
                     Komission puolesta
               
               
                     Puheenjohtaja
                     Ursula VON DER LEYEN
               
               
            
         
         
            
                  
                     (1)
                  
                        EUVL L 151, 14.6.2018, s. 1.
               
               
                  
                     (2)
                  
                        Euroopan parlamentin ja neuvoston asetus (EU, Euratom) 2018/1046, annettu 18 päivänä heinäkuuta 2018, unionin yleiseen talousarvioon sovellettavista varainhoitosäännöistä, asetusten (EU) N:o 1296/2013, (EU) N:o 1301/2013, (EU) N:o 1303/2013, (EU) N:o 1304/2013, (EU) N:o 1309/2013, (EU) N:o 1316/2013, (EU) N:o 223/2014, (EU) N:o 283/2014 ja päätöksen N:o 541/2014/EU muuttamisesta sekä asetuksen (EU, Euratom) N:o 966/2012 kumoamisesta (EUVL L 193, 18.7.2018, s. 1).